На основу члана 119. став 1. тачка 1) Закона о основама система образовања и васпитања (Сл. гласник РС бр. 88/2017, 27/2018, 10/2019, 6/2020, 129/2021, 92/2023- даље Закон) и Статута Школе, а у складу са чланом 85. став 9. истог Закона, као и Правилника о обављању друштвено корисног, односно хуманитарног рада у установама образовања и васпитања („Сл. гласник РСˮ, бр. 10/2024), Школски одбор ОШ „Јанко Веселиновић“ Шабац на седници одржаној дана 25.04.2024. године донео је

ПРАВИЛНИК

о обављању друштвено-корисног, односно хуманитарног рада

у ОШ „Јанко Веселиновић“ Шабац

I ОСНОВНЕ ОДРЕДБЕ

Члан 1.

Овим правилником прописују се ближи услови, начин, садржај, дужинa, местo и време обављања и друга питања од значаја за обављање друштвено-корисног, односно хуманитарног рада у установама образовања и васпитања, односно у ОШ „Јанко Веселиновић“ Шабац.

Члан 2.

Друштвено-користан, односно хуманитаран рад (у даљем тексту: друштвено-користан рад), у смислу овог правилника, обухвата активности чијим се остваривањем развија друштвено одговорно понашање ученика.

Друштвено-користан рад, у смислу овог правилника, односи се на друштвено-користан и хуманитарни рад који се реализује у оквиру појачаног васпитног рада са учеником.

Члан 3.

Активности друштвено-корисног рада представљају следеће активности: хуманитарне акције; еколошке акције уређења школе, учионица, других просторија, као и школског окружења; акције прикупљања материјала за рециклажу; припрема, односно уређење школског простора за одржавање школских манифестација, изложби, гостовања, спортских и других такмичења; посете установама социјалне заштите за смештај деце и омладине, домовима старих и Црвеном крсту; и друге активности које доприносе развоју емпатије, толеранције и унапређивању односа заснованих на међусобном уважавању и сарадњи.

Предлог активности које запослени у установама образовања и васпитања могу да планирају и реализују у оквиру појачаног васпитног рада налазе се у Прилогу Правилника о обављању друштвено корисног, односно хуманитарног рада у установама образовања и васпитања („Сл. гласник РСˮ, бр. 10/2024).

Члан 4.

Учествовањем ученика у планирању и реализацији активности друштвено-корисног рада које запослени у школама организују, стварају се услови за утврђивање оцене из владања и по том основу ученика основне школе.

Члан 5.

Када се друштвено-користан рад користи као једна од активности појачаног васпитног рада представља облик ресторативне дисциплине.

Ресторативна дисциплина јесте приступ којим се омогућава умањивање или отклањање начињене штете, односно последица те штете, развија свест о одговорности и последицама сопственог и понашања других и поправљају односи укључених страна.

Када се користи у оквиру појачаног васпитног рада циљ одређивања друштвено-корисног рада у школама, који се остварује у складу са овим правилником, јесте превенција непожељног и друштвено неприхватљивог понашања ученика кроз развој пожељних и позитивних облика понашања.

Наставник, односно стручни сарадник у школи, за развијање пожељних/позитивних облика понашања ученика и конструктивно решавање конфликата примењује саветодавни рад, технику дијалога, радионичарски рад, поступак школске медијације, укључује вршњачку медијацију и друго.

Члан 6.

Друштвено-користан рад се планира и реализује у оквиру појачаног васпитног рада ученика за учињену лакшу и тежу повреду обавеза ученика, као и повреда забране уређене законом којим се уређују основе система образовања и васпитања, а водећи рачуна о психофизичкој и здравственој способности, узрасту и достојанству ученика.

У ситуацији повреде забране или теже повреде обавеза ученика, када се израђује план појачаног васпитног рада за ученика, тим за заштиту у сарадњи са родитељима, одређује активности друштвено-корисног рада за ученика.

У ситуацијама лакше повреде обавеза ученика, првог нивоа вршњачког насиља када се планирају активности појачаног васпитног рада за ученика, одељенски старешина у сарадњи са родитељима одређује активности друштвено-корисног рада за ученика, односно у ситуацијама лакше повреде ученика и другог нивоа вршњачког насиља када се планирају активности појачаног васпитног рада за ученика, одељенски старешина у сарадњи са тимом за заштиту и у сарадњи са родитељима одређује активности друштвено-корисног рада за ученика.

Родитељ је дужан да активно учествује у остваривању плана појачаног васпитног рада, као и реализацији друштвено-корисног рада.

Родитељ је одговоран ако ученик одбије да учествује у реализацији активности друштвено-корисног рада, у складу са законом.

Члан 7.

Друштвено-користан рад остварује се у просторијама школе под надзором наставника, у складу са проценом уз учешће родитеља, директора, односно стручног сарадника или ван просторија школе у сарадњи са надлежним центром за социјални рад и другим релевантним установама/институцијама.

Активности друштвено-корисног рада се могу организовати и остваривати у групи, одељењу, разреду, односно класи у оквиру школе, као и у другој установи, самостално или уз подршку вршњака, запослених у установи, директора, родитеља и др.

Члан 8.

У оквиру појачаног васпитног рада, приликом планирања активности друштвено-корисног рада потребно је да се узму у обзир особености ученика и врста повреде која је извршена.

Планиране активности не смеју угрожавати достојанство, психички и физички интегритет ученика, безбедност и здравље.

Активности морају бити примерене узрасту и у смислено логичкој вези са учињеном повредом обавеза ученика, односно повредом забране.

Одабрана активност друштвено-корисног рада треба да има за сврху развој вредносног система ученика који је извршио насиље и реализација те активности не сме доводити до виктимизације особе која је претрпела насиље.

Члан 9.

За друштвено-користан рад прописује се временски период/динамика, начин остваривања, праћења и извештавања о остваривању и ефектима активности у оквиру плана појачаног васпитног рада.

Приликом одређивања активности друштвено-корисног рада у оквиру појачаног васпитног рада одређује се трајање те активности, учесталост и временски период/динамика, узимајући у обзир карактеристике ученика, његов узраст и оптимално време за квалитетно и делотворно остваривање активности.

Препоручено трајање активности је од 30 до 60 минута и динамика остваривања одређује се у складу са карактеристикама активности и планом појачаног васпитног рада (препоручено је да активности буду организоване до четири пута недељно током четири недеље).

Члан 10.

Евидентирање и евалуација ефеката друштвено-корисног рада се врши приликом утврђивања оцена ученика из владања од другог разреда основне школе, у току и на крају полугодишта, као и у оквиру извештаја о појачаном васпитном раду ученика.

II Преглед активности друштвено-корисног рада које запослени у ОШ „Јанко Веселиновић“ Шабац могу да планирају и реализују у оквиру појачаног васпитног рада са ученицима

Члан 11.

За лакше повреде обавеза ученика, које предвиђају изрицање васпитне мере : опомена, у оквиру појачаног васпитног рада са ученицима активности друштвено-корисног рада су :

Уређење простора школе -школског терена и школског дворишта (уређење, фарбање мобилијара, сакупљање и разврставање отпада).

Трајање активности: 30 минута, два пута у току две недеље (једном недељно).

Члан 12.

За лакше повреде обавеза ученика, које предвиђају изрицање васпитне мере : укор одељењског старешине, у оквиру појачаног васпитног рада са ученицима активности друштвено-корисног рада су :

Уређење простора унутар школе - уређење учионичког простора и ентеријера школе (уређење учионичких паноа, уређење осликаних зидова, оплемењивање простора школе).

Трајање активности: 30 минута, два пута у току две недеље (једном недељно).

Члан 13.

За лакше повреде обавеза ученика, које предвиђају изрицање васпитне мере : укор одељењског већа, у оквиру појачаног васпитног рада са ученицима активности друштвено-корисног рада су :

Активности поводом обележавања значајних дана/датума током школске године (Међународни дан толеранције, Међународни дан заштите деце од насиља, Међународни дан деце и сл.)

Трајање активности: 30 минута свакодневно током једне недеље и током друге недеље презентовање припремљеног материјала ученицима школе.

Члан 14.

За теже повреде обавеза ученика, односно повреде забране које предвиђају изрицање васпитно-дисциплинске мере : укор директора, у оквиру појачаног васпитног рада са ученицима активности друштвено-корисног рада су :

Организовање еколошких акција у циљу реализације хуманитарних акција и друштвених активности – акције сакупљања и рециклаже ради заштите животне средине и подизања еколошке свести.

Трајање активности: 30 минута свакодневно током једне недеље и током друге недеље презентовање припремљеног материјала ученицима школе која је у вези са значајем организоване акције.

**Члан 15.**

За теже повреде обавеза ученика, односно повреде забране које предвиђају изрицање васпитно-дисциплинске мере : укор наставничког већа, у оквиру појачаног васпитног рада са ученицима активности друштвено-корисног рада су :

Организовање хуманитарних акција за животиње – организовање манифестације, базара, прављења кућица за птице и сл.

Трајање активности: 45 минута свакодневно током једне недеље и током друге недеље презентовање припремљеног материјала ученицима школе која је у вези са значајем организоване акције.

III  ЗАВРШНЕ ОДРЕДБЕ

Члан 16.

Овај Правилник ступа на снагу осмог дана од дана објављивања на огласној табли Школе.

**Члан 17.**

Ступањем на снагу овог Правилника престаје да важи претходни Правилник о обављању друштвено-корисног, односно хуманитарног рада у ОШ „Јанко Веселиновић“ Шабац.

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Никола Марић